**Okresné riaditeľstvo Hasičského a záchranného zboru v Levoči**

Novoveská cesta 34, 054 01 Levoča

––––––––––––––––––––––––––––––––––––––––––––––––––––––––––––––––––––––

 Všetkým obciam a mestám

 v okrese Levoča

|  |  |  |  |
| --- | --- | --- | --- |
| **Váš list číslo/zo dňa** | **Naše číslo** | **Vybavuje/linka** | **Levoča** |
|  | ORHZ-LE1-56-001/2019 | por. Mgr. Anna Janusová | 08.03.2019 |

### Vec: Ochrana lesov pred požiarmi v roku 2019 - upozornenie

 Okresné riaditeľstvo Hasičského a záchranného zboru v Levoči Vás týmto žiada o zabezpečenie plnenia úloh v súvislosti s ochranou lesov pred požiarmi vyplývajúcich z § 16 ods. 2 zákona č. 314/2001 Z.z. o ochrane pred požiarmi v znení neskorších predpisov, najmä pokiaľ ide o dodržiavanie zásad ochrany pred požiarmi v čase zvýšeného nebezpečenstva vzniku požiarov, dodržiavanie zákazu vypaľovania porastov a zákazu zakladať oheň na miestach, kde by mohlo dôjsť k jeho rozšíreniu.

**Požiarovosť lesov v roku 2018 na území SR:**

Z priebežných výsledkov požiarovosti **za obdobie roku 2018**, ktoré sú súčasťou vyhodnotení predložených KR HaZZ a Požiarnotechnickým a expertíznym ústavom MV SR vyplýva, že na území Slovenskej republiky bolo zaevidovaných celkom **262 lesných požiarov** (v roku 2017 bolo zaevidovaných 162 požiarov). Pri týchto požiaroch bola **jedna usmrtená osoba a dve osoby boli zranené**.

V porovnaní s minulým rokom došlo pri lesných požiaroch k nárastu ich počtu, celkovo o 100 prípadov. **Škody spôsobené týmito požiarmi** boli vyčíslené na **436 140 €**. V porovnaní s rokom 2017, kedy bola výška priamych škôd 410 330 € došlo k nárastu spôsobených priamych škôd o 25 810 €.

**Prehľad počtu lesných požiarov a výška priamych škôd v rokoch 2010 - 2018:**

* v roku 2010 bolo 119 lesných požiarov so spôsobenou škodou 119 097 €,
* v roku 2011 bolo 259 lesných požiarov so spôsobenou škodou 409 505 €,
* v roku 2012 bolo 517 lesných požiarov so spôsobenou škodou 793 860 €,
* v roku 2013 bolo 233 lesných požiarov so spôsobenou škodou 270 230 €,
* v roku 2014 bolo 153 lesných požiarov so spôsobenou škodou 142 445 €,
* v roku 2015 bolo 242 lesných požiarov so spôsobenou škodou 366 870 €,
* v roku 2016 bolo 136 lesných požiarov so spôsobenou škodou 96 665 €,
* v roku 2017 bolo 162 lesných požiarov so spôsobenou škodou 410 330 €,
* v roku 2018 bolo 262 lesných požiarov so spôsobenou škodou 436 140 €.

**Požiarovosť lesov podľa krajov:**

Ako vyplýva zo štatistiky požiarovosti, **najviac lesných požiarov vzniklo v roku 2018 v Žilinskom kraji (116)**. Aj v predchádzajúcich rokoch (2007-2018) bolo zaznamenaných na území Žilinského kraja najviac lesných požiarov a to celkovo 959 požiarov. Naopak, **na území Nitrianskeho kraja v roku 2018 nevznikol žiaden lesný požiar** a celkovo v tomto kraji v posledných rokoch (2007-2018) vzniklo najmenej lesných požiarov (54 požiarov).

**Najvyššie škody pri lesných požiaroch vznikli v roku 2018 v Žilinskom kraji (169 580 €) a v Prešovskom kraji (141 455 €). V Nitrianskom kraji nevznikla žiadna škoda.**

Prehľad o počte lesných požiarov, priamych škodách, usmrtených a zranených osôb podľa krajov aj porovnanie s predchádzajúcim rokom je v nasledujúcej tabuľke:

|  |  |  |  |  |
| --- | --- | --- | --- | --- |
| **Kraj** | **Počet požiarov** | **Výška priamych škôd ( € )** | **Počet usmrtených** | **Počet zranených** |
|  *2017*  | **2018**  |  *2017*  | **2018**  |  *2017*  | **2018**  |  *2017*  | **2018**  |
|  **BA**  | *18* | **14** | *131 840* | **915** | *0* | **0** | *1* | **0** |
|  **TT**  | *8* | **10** | *815* | **1 000** | *0* | **0** | *0* | **0** |
|  **TN**  | *9* | **28** | *13 980* | **16 550** | *0* | **0** | *0* | **0** |
|  **NR**  | *2* | **0** | *0* | **0** | *0* | **0** | *0* | **0** |
|  **ZA**  | *43* | **116** | *68 465* | **169 580** | *0* | **1** | *0* | **1** |
|  **BB**  | *28* | **36** | *19 380* | **59 540** | *0* | **0** | *0* | **0** |
|  **PO**  | *17* | **26** | *36 635* | **141 455** | *0* | **0** | *0* | **1** |
|  **KE**  | *37* | **32** | *139 215* | **47 100** | *0* | **0** | *0* | **0** |
|  **Spolu**  |  *162*  | **262**  |  *410 330*  | **436 140**  |  *0*  | **1**  |  *1*  | **2**  |
|  **Rozdiel**  |  **100**  |  **25 810**  |  **1**  |  **1**  |

**Požiarovosť lesov v Prešovskom kraji:**

Čas zvýšeného nebezpečenstva vzniku požiaru bol v priebehu roka 2018 jednotlivými okresnými riaditeľstvami HaZZ Prešovského kraja vyhlásený minimálne jedenkrát, no v niektorých okresoch vzhľadom na ich miestne poveternostné a klimatické podmienky aj viackrát, a to hlavne v okresoch Prešov a Sabinov, Levoča, Kežmarok, Stará Ľubovňa a Poprad.

Rok 2018 môžeme z hľadiska počasia charakterizovať ako mimoriadne až extrémne teplý. Prvé známky sucha sa začali objavovať už v apríli, počas nasledujúcich mesiacov sa sucho prehlbovalo, čo výrazne prispievalo k vzniku lesných požiarov.

V Prešovskom kraji **v roku 2018** v odvetví lesného hospodárstva vzniklo **26 požiarov**
**so škodou 141 455 €**. V uvedenom období neboli usmrtené žiadne osoby, jedna osoba bola zranená.

Boli uchránené hodnoty v sume 273 900 €. Celková plocha zasiahnutá lesnými požiarmi bola 4721 árov. Najviac požiarov bolo v okrese Kežmarok a to celkovo 11. Takmer všetky prípady vznikli v mesiaci apríl, čo súviselo najmä s vypaľovaním suchej trávy, v dvoch prípadoch bola príčina vzniku požiaru nezistená. Priama škoda v tomto okrese bola vyčíslená na 21 020 €, uchránené hodnoty predstavovali 197 400 €. V roku 2018 bol zaznamenaný aj jeden požiar s vyššou škodou vyčíslenou na 17 295 € v lokalite Stežky nad Kežmarskými Žľabmi v katastrálnom území Tatranská Lomnica, v okrese Poprad, na lesnom celku Lesy mesta Kežmarok, lesný hospodársky celok Vysoké Tatry, ktoré sú vo vlastníctve mesta Kežmarok. Na ploche požiariska bol zničený biotop európskeho významu Ls9.1/9410 - Smrekové lesy čučoriedkové. Jedná sa o klimaticky podmienené smrečiny v najvyšších horských polohách, kde absolútnu prevahu tvorí smrek a často prímes smrekovca. Tvoria samostatný vegetačný stupeň. Presná príčina vzniku tohto požiaru nebola zistená.

Najmenej požiarov bolo zaznamenaných v okresoch Snina, Stropkov, Vranov nad Topľou, Levoča a to celkovo 1 požiar v okrese, v okrese Prešov vznikli 2 požiare.

Výšku škôd zásadne ovplyvňujú konkrétne požiare, pri ktorých dochádza k výrazným škodám najmä z hľadiska škôd na životnom prostredí.

Z uvedeného porovnania je vidieť, že zásadný vplyv na počet lesných požiarov v roku majú priaznivé resp. nepriaznivé klimatické podmienky z hľadiska rizika vzniku lesných požiarov v jarných resp. letných mesiacoch.

**Požiarovosť lesov v okrese Levoča**

 V roku 2018 bolo na území okresu Levoča zaznamenaných 67 požiarov, pri ktorých boli priame škody na majetku vyčíslené na sumu 181 430,- EUR. Pri týchto požiaroch bola jedna osoba usmrtená, žiadna osoba nebola zranená. Zásahom jednotiek OR HaZZ Levoča, občanmi a zamestnancami boli uchránené hodnoty vo výške 833 900,- EUR.
         V porovnaní s rokom 2017 vzniklo v okrese o 24 požiarov menej. V lesnom hospodárstve sme zaznamenali vznik 1 požiaru na lesnom poraste. Žiadna osoba nebola zranená ani usmrtená.

Suché a teplé počasie výrazne ovplyvňuje požiarovosť lesov a stúpa aj so stúpajúcou návštevnosťou prírody. Rok 2018 bol na Slovensku mimoriadne teplý a najviac požiarov bolo zaznamenaných v mesiaci apríl. Tak tomu bolo aj v rokoch 2013 – 2018. S prichádzajúcou jarou je preto namieste zaoberať sa ochranou lesov a vyvinúť maximálne úsilie v snahe o zníženie počtu požiarov a minimalizáciu škôd vzájomnou spoluprácou.

**Preto na dôsledné zabezpečenie ochrany lesov pred požiarmi vyzývame obecné (mestské) úrady o realizáciu najmä týchto opatrení:**

1./ vypracovať a viesť dokumentáciu ochrany pred požiarmi obce v súlade s § 15 ods. 1 písm. d) zákona č. 314/2001 Z.z. o ochrane pred požiarmi v znení neskorších predpisov a v súlade s § 36 a § 37 vyhlášky MV SR č. 121/2002 Z.z. o požiarnej prevencii v znení neskorších predpisov,

2./ preveriť aktuálnosť dokumentácie ochrany pred požiarmi obce v súlade so skutočným stavom a preveriť činnosť ohlasovní požiarov,

3./ prerokovať v orgánoch obce úlohy vyplývajúce zo zabezpečenia ochrany lesov pred požiarmi v súlade so všeobecne záväznými právnymi predpismi na úseku ochrany pred požiarmi,

4./ vykonať preventívne protipožiarne kontroly v súlade s § 23 zákona č. 314/2001 Z.z. o ochrane pred požiarmi v znení neskorších predpisov u vlastníkov, správcov alebo užívateľov lesných pozemkov, u ktorých nie je vykonávaný štátny požiarny dozor,

5./ preveriť akcieschopnosť obecného hasičského zboru, ako aj hasičskej techniky a vecných prostriedkov na vykonávanie zásahovej činnosti v súlade s § 6 vyhlášky MV SR č. 611/2006 Z.z. o hasičských jednotkách v znení neskorších predpisov,

6./ zabezpečiť stálu pohotovostnú službu v hasičských zbrojniciach v prípade potreby a podľa uváženia v najkritickejších obdobiach možnosti vzniku požiarov,

7./ zabezpečiť efektívnu a dôslednú preventívno-výchovnú a propagačnú činnosť zameranú na ochranu lesov pred požiarmi; spolupracovať pri plnení tejto úlohy s orgánmi miestnej štátnej správy, Dobrovoľnou požiarnou ochranou Slovenskej republiky ako aj s ďalšími záujmovými združeniami zameranými na ochranu prírody.

Z uvedeného porovnania je vidieť, že zásadný vplyv na počet lesných požiarov v roku majú priaznivé respektíve nepriaznivé klimatické podmienky a ľudský faktor. Ako vyplýva zo štatistiky požiarovosti, najkritickejšie sa javí obdobie suchej jari a leta.

Okresné riaditeľstvo Hasičského a záchranného zboru v Levoči chce preto v spolupráci s obecnými (mestskými) úradmi upozorniť na hroziace nebezpečenstvo požiarov hlavne pri nezákonnom vypaľovaní trávy a na dodržiavanie zásad ochrany pred požiarmi pri pohybe v prírode.

 **Žiadame Vás o odvysielanie rozhlasovej relácie, ktorá tvorí Prílohu č. 1, v obecnom (mestskom) rozhlase v čase zvýšeného nebezpečenstva vzniku požiaru (ktorý vyhlási okresné riaditeľstvo), najmä v jarnom období a období dlhotrvajúceho suchého a teplého počasia 1x týždenne a tiež o zriadenie obecnej (mestskej) vývesky.**

 Za spoluprácu ďakujeme a ostávame s pozdravom.

 pplk. Mgr. Stanislav Strojný, v.r.

 riaditeľ

 Telefón E-mail Internet IČO

 +421534512222 anna.janusova2@minv.sk [www.minv.sk](http://www.minv.sk) 00151866

Príloha č. 1

**Milí občania !**

 Prichádza jar, ktorá nám so sebou prináša teplé a suché počasie, počas ktorého je zvýšené nebezpečenstvo vzniku požiarov, čo sa prejavuje zvyšovaním počtu požiarov v prírodnom prostredí.

 Ako vyplýva zo štatistiky požiarovosti, najčastejšou príčinou vzniku požiarov je človek. Väčšina požiarov vznikla z nedbanlivosti a neopatrnosti pri manipulácii s otvoreným ohňom, pri vypaľovaní suchej trávy, fajčením v prírode. Nebezpečenstvo požiarov v jarnom období počas suchého a teplého počasia stále trvá a stúpa so stúpajúcou návštevnosťou prírody.

 Všetci občania sú preto povinní dodržiavať zásady ochrany pred požiarmi najmä v čase zvýšeného nebezpečenstva vzniku požiarov, plniť príkazy a dodržiavať zákazy na označených miestach, nesmú vypaľovať porasty bylín, kríkov a stromov alebo zakladať oheň na miestach, kde by mohlo dôjsť k jeho rozšíreniu alebo spaľovať horľavé látky na voľnom priestranstve.

 Celkovú bilanciu požiarovosti ovplyvňujú v tomto období najmä požiare v prírodnom prostredí ako sú požiare lesov a trávnatých porastov, ktoré vznikli v priamej súvislosti s porušovaním zákona o ochrane pred požiarmi. Občania svojim nezodpovedným a ľahkovážnym konaním ohrozujú seba, svoje okolie, majetok a hlavne majetok susedov a prírodu. Vypaľovanie trávy je každoročne sa opakujúcim javom a preto Okresné riaditeľstvo Hasičského a záchranného zboru v Levoči upozorňuje na rešpektovanie Zákona č. 314/2001 Z. z. o ochrane pred požiarmi v znení neskorších predpisov a občanov týmto vyzýva, aby :

* **nevypaľovali trávu ani iné suché porasty**
* **nezakladali oheň v prírode na miestach, kde sú horľavé látky a odkiaľ sa môže rozšíriť**
* **nefajčili v lesoch**
* **na kladenie ohňa v prírode využívali len ohniská na to určené a tiež nezakladali oheň priamo v lese**
* **aby pri odchode ohniská dôkladne uhasili**

 **Za vypaľovanie porastov bylín, kríkov, stromov a zakladanie ohňa v priestoroch alebo na miestach, kde by mohlo dôjsť k jeho rozšíreniu je možné uložiť pokutu až do výšky 331 €, čo v súčasnej dobe predstavuje nemalú finančnú hodnotu.**

 Vážení občania, chrániť lesy a prírodu prislúcha nám všetkým a preto dodržiavajme predpisy o ochrane pred požiarmi a správajme sa k prírode zodpovedne, je predsa pre nás a naše deti.

 Okresné riaditeľstvo

 Hasičského a záchranného zboru v Levoči